钦定古今图书集成/理学汇编/字学典/第079卷 > 《再跋赵忠简公帖》前人
## 钦定古今图书集成/理学汇编/字学典/第079卷 > 《再跋赵忠简公帖》前人

赵公为相时，高宗因览元符谏官任伯雨章疏，论章
厚蔡卞尝乞追废宣仁圣烈皇后事，赫然震怒，召直
学士院胡寅草诏手书以付三省，削夺厚、卞官爵，禁
锢亲戚子孙。其词有“谁无母慈，何忍至此”之语，天下
快之。赵公犹以行遣太重，奏为申理，乞免锢其亲戚。
高庙手诏褒其仁恕，颇为末减。今宸翰犹藏赵氏，或
为刻石，以传于世矣。然章氏子孙不知也，但见赵公
力主元祐，因谓“此事皆出其意而深怨之”，世亦鲜知
其曲折者，因复并记于此云。